<classify> MKE wa Spika Mstaafu wa Bunge la Tisa la Kasi na Viwango, Margareth Sitta ametoa machozi wakati ukisomwa wasifu wa mumewe, hayati Samuel Sitta kabla ya kupokea joho, alilokuwa akitumia wakati akiendesha vikao vya Bunge.Tukio hilo la kuwapa maspika wastaafu watatu, Pius Msekwa, Sitta na Anne Makinda, limebuniwa na Spika Job Ndugai na wasaidizi wake. Utaratibu huo unafanyika katika mabunge mengine duniani, ambapo maspika hupewa pia viti walivyokuwa wakikalia.Akizungumza kabla ya kukukabidhi majoho hayo, Ndugai alisema tukio hilo halijawahi kutokea tangu Bunge la wakati wa Uhuru na ni heshima kubwa kukaribisha wastaafu hao bungeni ili kuwakabidhi majoho waliyokuwa wakitumia, kama kumbukumbu ya kutambua mchango wao mkubwa katika kujenga demokrasia katika bunge hilo.Tukio hilo la kihistoria la kuwapa majoho maspika watatu wastaafu waliyotumia wakati wakiongoza Bunge, lilimtoa machozi Mama Sitta ambaye alikuwa amevalia gauni jeusi.Alipokea joho la mumewe bila kulivaa baada ya Waziri wa Habari, Sanaa, Utamaduni na Michezo, Dk Harrison Mwakyembe kusoma wasifu wa mumewe.Akisoma wasifu wa hayari Sitta aliyeongoza Bunge hilo kati ya 2005- 2010, Dk Mwakyembe alisema alikuwa spika wa viwango, kutokana na dira yake ya kuliita Bunge lake la kasi na viwango.Alifariki dunia Novemba 7, 2016 nchini Ujerumani na kuagwa bungeni humo Novemba 11, mwaka huo.Alizikwa jimboni kwake Urambo, Tabora.Akizungumza baada ya kupokea joho hilo bila kulivaa, Magreth alipongeza Spika na Bunge kwa kuamua kuipa familia yake joho, alilokuwa akitumia mumewe wakati akiwa spika.Akisoma wasifu wa Pius Msekwa, Andrew Chenge alisema spika huyo mstaafu alitumikia bunge hilo kwa zaidi ya miaka 11 kati ya 1994-2005.Kwamba alishika nyadhifa nyingi serikalini na kwenye Chama Cha Mapinduzi CCM. Kwamba baada ya kustaafu, alirudi nyumbani kwake Ukerewe, ambako anaandika vitabu ambavyo vingine vipo kwenye maktaba ya Bunge.Akizungumza baada ya kupokea na kuvishwa joho hilo, Msekwa alisema: Nimekopkea kwa furaha na bashasha zawadi hii, nimebaini ni joho nililotumia. Ni joho langu original nililotumia zaidi miaka 10 wakati nikitumikia wadhifa huu.Alitoa simulizi nyingi ikiwemo ya spika anapokuwa kwenye kiti cha uspika, anakuwa na mizigo mizito inayomwelemea, kwanza kulinda kiti cha Bunge na pia kulinda taasisi ya Bunge, kwani anatakiwa kusikiliza kila neno na kuwa makini katika uamuzi wa kila jambo katika Bunge.Akisoma wasifu wa Makinda, Mnadhimu wa Serikali Bungeni, Jenista Mhagama alisema Makinda alishika nyadhifa nyingi serikali, kwenye mashirika na na taasisi mbalimbali.Kwamba alikuwa mbunge akiwakilisha Vijana tangu mwaka 1975-95 na Mbunge wa Jimbo la Njombe Kusini mwaka 1995-2015.Alisema Makinda alikuwa mbunge kwa miaka 40. Naibu Spika 2005-2010 na Spika wa Bunge 2010- 2015 na hivyo kuwa mwanamke wa kwanza kuwa Spika wa Bunge la jamhuri ya Muungano, alisema.  <topic>: kitaifa 